Brexit-onderhandelings oor handel verby, sê Britte | Netwerk24
Onderhandelings om 'n Brexit-handelsooreenkoms te bereik is verby, het die woordvoerder van Boris Johnson, Britse eerste minister, Vrydag bevestig en aangedui dat daar geen punt is om voort te gaan as die Europese Unie (EU) nie van standpunt verander nie.
Die EU het vroeër gesê onderhandelaars sal aanstaande week na Londen reis om die gesprekke voort te sit soos beplan, maar lord Frost, Brittanje se hoofonderhandelaar, voer aan daar is nou "geen rede" daarvoor nie, het die BBC berig.
"Die handelsgesprekke is verby: Die EU het dit tot 'n einde gebring deur te sê hulle wil nie hul onderhandelingsposisie verander nie," het Johnson se woordvoerder gesê.
"Daar is geen punt in die onderhandelings as die EU nie van sy standpunt afsien nie."
Boris Johnson, Britse eerste minister. Foto: Reuters
Johnson het vandeesweek se beraad met die EU gestel as die keerdatum vir die twee partye om 'n ooreenkoms te bereik, maar daar is nog nie eenstemmigheid oor visregte en staatshulp aan ondernemings nie.
Sy woordvoerder sê daar sal net 'n punt wees vir Michel Barnier, die EU-onderhandelaar, om aanstaande week besoek af te lê as hy bereid is om "al die kwessies aan die hand van regstekste op 'n versnelde wyse te bespreek", berig Reuters.
"Of as hy bereid is om die praktiese aspekte van kwessies soos reis en vragvervoer te bespreek."
Aparte onderhandelings oor die implementering van oorgangsgrensreëls vir Noord-Ierland gaan egter voort.
Johnson het die oggend gesê die land moet gereed maak om volgende jaar sonder 'n ooreenkoms handel te dryf, hoewel hy toe nog nie bevestig het dat die gesprekke verby is nie.
Hy het aangevoer dat die EU ongewillig is om Brittanje se verkose opsie van 'n omvattende vryehandelsooreenkoms, gegrond op sy bestaande ooreenkoms met Kanada, ernstig te oorweeg. – Saamgestel deur Malherbe Nienaber